L'Ajuntament de Bétera prepara activitats familiars per a celebrar el Dia Universal de la Infància
12 de novembre de 2021

L'àrea de Drets Socials de l'Ajuntament de Bétera ultima les activitats que durà a terme els pròxims dies 19 i 21 de novembre per a commemorar el Dia Universal de la Infància que tindrà lloc el dissabte dia 20.

“Els xiquets i xiquetes són un pilar fonamental en la nostra societat que mereixen que treballem per ells, per la seua infància i per la seua innocència. Sens dubte, en aquests temps de pandèmia ens han donat una lliçó de vida, han sigut un gran exemple i ara és el seu moment, volem que gaudisquen, que somriguen i que es divertisquen molt”, ha manifestat l'Alcaldessa de Bétera, Elia Verdevío, qui ha destacat la gran labor que es du a terme des de la regidoria implementant polítiques d'infància amb un objectiu clar: el benestar dels més xicotets del municipi.

El programa d'activitats començarà el divendres 19 a les 18:00h amb la projecció de la pel·lícula infantil “La Rebel·lió dels contes”. Un film, basat en l'obra Revolting Rhymes de Roald Dahl, que recupera personatges i relats clàssics coneguts per tot el món per a donar-los la volta i introduir girs enginyosos i sorprenents que mantindran a tots els xiquets i xiquetes de Bétera atents a la pantalla.

Les activitats continuaran el diumenge dia 21 en l'Albereda on a partir de les 11:00h les famílies de Bétera podran gaudir a l'aire lliure de “Jocs Familiars – Jocs en igualtat”. “Els jocs són les activitats més inclusives i igualitàries per això hem preparat una selecció de jocs populars, d'habilitats, recreatius i d'enginy perquè xicotets i majors experimenten diferents maneres de jugar”, ha explicat la regidora de Drets Socials, María Segura.

A més el mateix Passeig de l'Albereda comptarà amb música en directe gràcies a un Concert de Blues Familiar. Un espectacle per a tots els públics on es podrà gaudir del blues, d'una manera diferent, i amb instruments originals basats en els què tenien els primers bluseros del Mississipí.

Des de l'àrea de Drets Socials, que comptarà amb un estand informatiu el diumenge, s'ha volgut convidar a totes les famílies de Bétera a participar en aquestes activitats commemoratives que, tal com ha indicat la regidora de Drets Socials, “volem que servisquen d'al·licient perquè els més xicotets vagen reprenent la convivència i la trobada en aquesta nova normalitat”.